Foto: 30 beseer in ongelukFoto: ER24 Altesaam 30 mense is Maandagoggend beseer nadat twee taxi’s op die N6-deurpad tussen Bloemfontein en Smithfield gebots het. Volgens Vanessa Jackson, ŉ woordvoerder van ER24, het die ongeluk omstreeks 04:30 plaasgevind. “Die volgelaaide taxi’s het reg van voor teen mekaar gebots en daar word vermoed dat padwerke in die omgewing ŉ rol in die botsing gespeel het,” het Jackson gesê. Die taxi’s is aan die kant van die pad aangetref. Een van die voertuige het omgeslaan. Vier van die 30 pasiënte het kritieke beserings opgedoen en is na ŉ nabygeleë hospitaal gehaas vir verdere behandeling. “Die res van die pasiënte is op die toneel behandel en met ambulanse na verskeie hospitale in die omgewing geneem,” het Jackson bygevoeg.